ফের ভুয়ো ভোটারের সন্ধান, রাজনৈতিক বিতর্কের ঝড় মালদহে

মালদহ: ভুয়ো ভোটার (Fake Voter) নিয়ে আবারও চাঞ্চল্য রাজ্যে। মালদহ (Malda) জেলার হরিশ্চন্দ্রপুর ২ নম্বর ব্লকের সুলতান নগর গ্রাম পঞ্চায়েতের মালসাবাধ এলাকায় ভোটার তালিকা (Voter List) খতিয়ে দেখতে গিয়ে উঠে এল চাঞ্চল্যকর তথ্য। মুখ্যমন্ত্রীর নির্দেশে ভোটার তালিকা যাচাই করতে গিয়ে তৃণমূলের (TMC) জেলা পরিষদ সদস্য বুলবুল খান জানতে পারেন, একই বুথে বিহারের নয় জন ভোটারের নাম রয়েছে। বাংলার পাশাপাশি তাঁদের নাম বিহারের ভোটার তালিকাতেও রয়েছে। এই ঘটনা প্রকাশ্যে আসতেই রাজনৈতিক মহলে শুরু হয়েছে বিতর্ক।

প্রশ্ন উঠছে, কীভাবে একই ব্যক্তির নাম দুটি রাজ্যের ভোটার তালিকায় থাকতে পারে? জেলা পরিষদ সদস্যের দাবি, এটি বিজেপির (BJP) চক্রান্ত, এবং তদন্ত করলে আরও ভুয়ো ভোটারের সন্ধান মিলবে। তিনি প্রশাসনকে বিষয়টি জানিয়েছেন এবং দাবি করেছেন, সঠিক তদন্ত হলে আরও অনেক ভুয়ো ভোটারের নাম সামনে আসবে।

আরও পড়ুন: চাকরির প্রলোভনে মহিলাকে রাজস্থানে বিক্রি, জগদ্দলে হুলুস্থুল কাণ্ড

যদিও বিরোধী শিবির এই ঘটনাকে তৃণমূলের ‘নাটক’ বলে কটাক্ষ করেছে। তাঁদের অভিযোগ, এই ভোটারদের তৃণমূলই ভোটার তালিকায় অন্তর্ভুক্ত করেছে এবং ভোটের সময় তাঁদের নিজেদের সুবিধার্থে ব্যবহার করেছে। বিরোধীদের আরও অভিযোগ, শুধু বিহারের নয়, বাংলাদেশ থেকেও ভোটার ঢুকেছে, এবং তৃণমূল সরকারের মদতেই তা সম্ভব হয়েছে।

এই ঘটনা প্রকাশ্যে আসার পর ভোটার তালিকা যাচাই এবং ভোটাধিকার প্রক্রিয়ার স্বচ্ছতা নিয়ে নতুন করে প্রশ্ন উঠেছে। প্রশাসন এখন কী পদক্ষেপ নেয়, সেদিকেই নজর রয়েছে রাজনৈতিক মহলের।