ভোটার তালিকা থেকে বাদ ১০০-র বেশি বাংলাদেশি, নজরে আরও ৭৫০!

ওয়েব ডেস্ক: আসন্ন সময়ে একের পর এক রাজ্যে রয়েছে বিধানসভা নির্বাচন (Assembly Election)। তার আগে ভুয়ো ভোটার (Fake Voter) চিহ্নিত করার কাজ শুরু করেছে নির্বাচন কমিশন (Election Commission Of India)। এর মধ্যে গত চার মাসে রাজ্যের ভোটার তালিকা থেকে ১০০-রও বেশি বাংলাদেশি (Bangladeshi) নাগরিকের নাম মুছে ফেলা হয়েছে। আরও প্রায় ৭৫০ জন সন্দেহভাজন ভিনদেশি ভোটারের বিরুদ্ধে তদন্ত শুরু হয়েছে বলে কমিশন সূত্রে খবর।

সূত্র অনুযায়ী, এই বাংলাদেশি নাগরিকদের প্রাথমিকভাবে চিহ্নিত করেছে FRRO (Foreigners Regional Registration Office)। কলকাতা, মুম্বই ও দিল্লি বিমানবন্দরে ইমিগ্রেশনের সময় বেশ কিছু বাংলাদেশি নাগরিকের কাছ থেকে একসঙ্গে বাংলাদেশি পাসপোর্ট ও ভারতীয় ভোটার কার্ড পাওয়া যায়। ঘটনার পর তাঁদের আটক করে জিজ্ঞাসাবাদ শুরু হয়।

আরও পড়ুন: বিহারে ব্রেইলে ভোটার স্লিপ, ব্যালট পেপারের সুবিধা পাবে দৃষ্টিহীনরা

FRRO-র তদন্তে জানা যায়, আটক নাগরিকদের অনেকের কাছ থেকেই ভোটার কার্ডসহ ভারতীয় পরিচয়পত্র উদ্ধার হয়েছে। সেই সব তথ্য FRRO পাঠিয়ে দেয় রাজ্যের মুখ্য নির্বাচনী দফতরে (CEO Office)। পরে সিইও দফতর সংশ্লিষ্ট জেলার জেলা নির্বাচনী আধিকারিকদের (DEO) তদন্ত শুরু করার জন্য নির্দেশ দেয়।

এই ঘটনায় রাজনৈতিক মহলেও তীব্র আলোড়ন তৈরি হয়েছে। বিশেষত সীমান্তবর্তী জেলা ও মহানগর এলাকায় বিদেশি নাগরিকদের ভোটার তালিকায় নাম অন্তর্ভুক্তির অভিযোগ নতুন করে সামনে আসায় প্রশাসনের নজর আরও বাড়ানো হয়েছে। কমিশন সূত্রে খবর, তদন্ত শেষ না হওয়া পর্যন্ত সংশ্লিষ্ট জেলার ভোটার তালিকা তৈরির প্রক্রিয়ায় অতিরিক্ত সতর্কতা অবলম্বন করার নির্দেশ দেওয়া হয়েছে।