ভুয়ো ভোটার ইস্যুতে সংসদে আলোচনা চাইলেন রাহুল গান্ধী

ওয়েব ডেস্ক: লোকসভায় (Lok Sabha) ভুয়ো ভোটার ইস্যু তুলে ধরলেন বিরোধী দলনেতা রাহুল গান্ধী (Rahul Gandhi)। এই বিষয়ে লোকসভা আলোচনা চাইলেন তিনি। সোমবার সংসেদর বাজেট অধিবেশনের (Budget Session) দ্বিতীয় পর্বের সূচনা হল। শুরু থেকেই একাধিক ইস্যুতে উত্তাল হয় সংসদ (Parliament)। যার জেরে মুলতুবি করে দেন অধ্যক্ষ ওম বিড়লা। সরকার পক্ষ ও বিরোধীদের মধ্যে তীব্র বাদানুবাদ শুরু হয়। এদিন অধিবেশনের দ্বিতীয়ার্ধে রাহুল গান্ধী ভুয়ো ভোটার ইস্যু তুলে ধরে জানান দেশজুড়ে এটা নিয়ে উদ্বেগ রয়েছে। কংগ্রেস সাংসদ বলেন, দেশজুড়ে ভোটার তালিকা নিয়ে প্রশ্ন রয়েছে। বিরোধীরা সামগ্রিকভাবে চাইছেন যেন ভোটার তালিকা নিয়ে সংসদে আলোচনা হয়। ভুয়ো ভোটার নিয়ে অভিযোগ তুলেছিলেন বাংলার মুখ্যমন্ত্রী মমতা বন্দ্যোপাধ্যায়। এই ইস্যুতে পশ্চিমবঙ্গের শাসক দল বিশেষ কর্মসূচি নিয়েছে। ইতিমধ্যে একই এপিক নম্বরে একাধিক ভোটার থাকায় সেই ব্যবস্থা শুধরে নেওয়া হব বলে আশ্বাস দিয়েছে জাতীয় নির্বাচন কমিশন। ভুয়ো ভোটার, জাতীয় শিক্ষা নীতি, মণিপুর হিংসা, ওয়াকফ বিল, আসন পুনর্বিন্যাস সংক্রান্ত বিষয় নিয়ে এবার সংসদের অধিবেশন উত্তপ্ত হওয়ার সম্ভানা। ভারতীয় পণ্যে ট্রাম্পের শুল্ক চাপানো নিয়েও আলোচনার দাবি জানিয়েছে কংগ্রেস।

এদিন বাজেট অধিবেশনের শুরুতে দ্রাবিড় মুন্নেত্রা কাজাঘমের (ডিএমকে) সাংসদরা তামিলনাড়ুতে জাতীয় শিক্ষানীতি বাস্তবায়ন ইস্যুতে কেন্দ্রীয় সরকারের বিরুদ্ধে তীব্র আক্রমণ শানান। পাল্টা কেন্দ্রীয় শিক্ষামন্ত্রী ধর্মেন্দ্র প্রধান তোপ দাগেন, ডিএমকে ছাত্র ছাত্রীদের ভবিষ্যত নিয়ে খেলছে। তারা ভাষার ব্যবধান বাড়াচ্ছে। ডিএমকে সাংসদরা ওয়েলে নেমে প্রতিবাদ করেন। এরপর দুপুর ১২টা পর্যন্ত অধ্যক্ষ ওম বিড়লা সংসদ মুলতুবি করে দেন। এদিকে রাজ্যসভা থেকে এদিন বিরোধীরা ওয়াক আউট করেন। প্রেসিডেন্ট রুল জারি থাকায় মণিপুরের বাজেট পেশ করবেন কেন্দ্রীয় অর্থমন্ত্রী নির্মলা সীতারামন। এই অধিবেশন আগামী চার এপ্রিল পর্যন্ত চলবে।